กองอสังหาฯอ่วมโรงงานจม
TFUNDTIF1รายได้หายอื้อตลาดไทป้องกันได้ไม่เสียหาย
18 ต.ค. 2554

TFUNDTIF1รายได้หายอื้อตลาดไทป้องกันได้ไม่เสียหาย
กองทุนอสังหาฯ เดี้ยง TFUND โรงงานท่วมทั้งสามนิคมฯ “TIF1” หนักพื้นที่สร้างรายได้ 52% จมน้ำ “ตลาดไท” ยันไม่เสียหาย
รายงานข่าวจากบริษัทจัดการกองทุนรวม (บลจ.) บัวหลวง ในฐานะบริษัทจัดการกองทุนรวมอสังหาริมทรัพย์ไทคอน (TFUND) แจ้งว่า ขณะนี้กองทุนฯ มีทรัพย์สินที่ได้รับความเสียหายเพิ่มเติมในโรงงานที่ตั้งอยู่ในนิคมอุตสาหกรรมบ้านหว้า (ไฮเทค) จำนวน 25 โรง พื้นที่โดยประมาณ 70,043 ตารางเมตร ซึ่งทรัพย์สินส่วนนี้สร้างรายได้ให้กับกองทุนฯ เดือนละประมาณ 11.9 ล้านบาท คิดเป็น 15.5% ของรายได้รวมต่อเดือนและจะส่งผลกระทบกับรายได้ของกองทุนฯ
นอกจากนี้ โรงงานที่นิคมอุตสาหกรรมบางปะอิน จ.พระนครศรีอยุธยา ได้รับความเสียหาย จำนวน 14 โรง พื้นที่รวม 28,175 ตารางเมตร ซึ่งทรัพย์สินส่วนนี้สร้างรายได้ให้กับกองทุนฯ เดือนละประมาณ 3.67 ล้านบาทคิดเป็น 4.7% ของรายได้รวมต่อเดือน
ก่อนหน้านี้ โรงงานในส่วนอุตสาหกรรมโรจนะของกองทุนฯได้รับความเสียหายแล้ว 46 โรง พื้นที่ประมาณ 111,007 ตารางเมตร ซึ่งทรัพย์สินส่วนนี้สร้างรายได้ให้กองทุนฯ เดือนละประมาณ 19.6 ล้านบาท คิดเป็น 23.7% ของ รายได้รวมทั้งหมด ดังนั้นรวม 3 นิคมกระทบรายได้ 43.9%
อย่างไรก็ตาม ขณะนี้สถานการณ์น้ำท่วมยังไม่คลี่คลาย จึงยังไม่สามารถประเมินความเสียหายในทรัพย์สินและผลกระทบที่เกิดขึ้นกับรายได้ของกองทุนฯ ทั้งหมด แต่ทรัพย์สินทั้งหมดของกองทุนฯ มีประกันภัยคุ้มครองความเสียหายในทรัพย์สินที่เกิดจากเหตุการณ์น้ำท่วมไว้แล้ว
ด้านนางพรรณสุภา เสสะเวชผู้ช่วยกรรมการผู้จัดการ บลจ.วรรณ ในฐานะบริษัทจัดการของกองทุนรวมอสังหาริมทรัพย์ไทยอินดัสเตรียล 1 (TIF1) เปิดเผยว่า โรงงานที่เป็นทรัพย์สินของกองทุนฯ ซึ่งตั้งอยู่ในนิคมอุตสาหกรรมไฮเทคได้รับความเสียหายจากน้ำท่วม 12 โรง พื้นที่โดยประมาณ 17,248 ตารางเมตร จากจำนวนโรงงานทั้งหมดของกองทุนฯ 24 โรง พื้นที่ประมาณ 41,299 ตารางเมตร
สำหรับทรัพย์สินส่วนนี้สร้างรายได้เดือนละประมาณ 2.9 ล้านบาท คิดเป็น 52% ของรายได้รวมทั้งหมด จึงคาดว่าจะกระทบรายได้ของกองทุนฯ แต่ก็ได้ทำประกันความเสี่ยงภัยทรัพย์สินและประกันการสูญเสียค่าเช่า
นายสมชัย บุญนำศิริ กรรมการผู้จัดการ บลจ.กรุงไทย ในฐานะผู้บริหารจัดการกองทุนรวมสิทธิการเช่าอสังหาริมทรัพย์ตลาดไท (TTLPF) เปิดเผยว่า สภาพการค้าขายภายในตลาดไทยังเป็นปกติโดยเฉพาะพื้นที่ที่กองทุนฯ ลงทุนไม่มีน้ำท่วมขัง เนื่องจากผู้บริหารอสังหาริมทรัพย์ของกองทุนรวมได้เตรียมความพร้อมโดยทำทำนบและวางกระสอบทรายสูงรอบแนวคันคลองและมีเจ้าหน้าที่ดูแล 24 ชั่วโมง
“เรายังติดตามสถานการณ์อย่างใกล้ชิด หลังจากน้ำท่วมนิคมฯ นวนครแล้ว และในพื้นที่ให้เช่าไม่ได้มีสินทรัพย์ที่มีมูลค่าสูงจึงคาดว่าเมื่อน้ำลดลงจะฟื้นตัวได้เร็ว”